ສະຫະລັດວ່າ ເກົາຫຼີເໜືອ ຕ້ອງປ່ຽນ ກ່ອນຈະມີ ຄວາມສຳພັນ ທາງການທູດກັນ
ທ່ານນາງ Clinton ກ່າວວ່າ ເກົາຫຼີເໜືອຕ້ອງປ່ຽນແປງ ກ່ອນຈະມີຄວາມສຳພັນ ທາງການທູດໂດຍກົງກັບສະຫະລັດ
ລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ກ່າວວ່າ ວໍຊິງຕັນຕ້ອງ ການຢາກພົວພັນທາງດ້ານການທູດ ກັບເກົາຫລີເໜືອ ແຕ່ກໍຕໍ່ເມື່ອບັນດາຜູ້ນໍາຂອງປະເທດ ດັ່ງກ່າວຫາກປ່ຽນທິດທາງແລະ “ເຫັນແກ່ປະຊາຊົນຂອງຕົນກ່ອນອື່ນໝົດ ” ທ່ານນາງໃຫ້ຄວາມເຫັນດັງກ່າວໃນວັນສຸກວານນີ້ ທີ່ກອງປະຊຸມສອງຝ່າຍ ທີ່ກຸງປັກກິ່ງ ທ່ານນາງ Clinton ກ່າວວ່າ ຖ້າຫາກພຽງຢາງ ເພັ່ງເລັງໃສ່ການລ້ຽງດູແລະສິດສອນປະຊາ ຊົນຂອງຕົນແລະກັບຄືນ “ເຂົ້າມາຮ່ວມຢູ່ໃນປະຊາຄົມນາໆຊາດ," ແລ້ວ ສະຫະລັດຈະ“ ຍິນ ດີຕ້ອນຮັບແລະເຮັດວຽກຮ່ວມກັບເຂົາເຈົ້າ ” ນອກນັ້ນ ລັດຖະມົນຕີການຕ່າງປະເທດ Clinton ຍັງຍ້ອງຍໍໃນບົດບາດຂອງຈີນຊຶ່ງເປັນພັນ ທະມິດ ທີ່ສຳຄັນສຸດຂອງເກົາຫລີເໜືອ ທ່ານນາງໃຫ້ຄຳໝັ້ນສັນຍາວ່າ ສອງປະເທດມະຫາ ອໍານາດຈະດຳເນີນງານເພື່ອຊັກຊວນໃຫ້ພຽງຢາງເລິກລົ້ມນະໂຍບາຍທີ່ທ້າທາຍເກາະຜິດ ສະຫະລັດແລະເກົາຫລີເໜືອ ໄດ້ບັນລຸຂໍ້ຕົກລົງສະບັບນຶ່ງໃນເດືອນກຸມພາຜ່ານມາຊຶ່ງພາຍໃຕ້ ຂໍ້ຕົກລົງສະບັບນີ້ ເກົາຫລີເໜືອໄດ້ຮັບປາກທີ່ຈະໂຈະໂຄງການສ້າງອາວຸດນີວເຄລຍ ແລະໂຄງ ການລູກສອນໄຟເພື່ອເປັນການແລກປ່ຽນກັບການຊ່ວຍເຫລືອດ້ານອາຫານ ວໍຊິງຕັນໄດ້ຍົກ ເລີກການຕົກລົງ ຫລັງຈາກເກົາຫລີເໜືອໄດ້ຍິງຈະຫລວດໃນເດືອນແລ້ວນີ້ ພຽງຢາງກ່າວວ່າ ມັນເປັນການຍິງຈະຫຼວດເພື່ອສົ່ງດາວທຽມພະຍາກອນອາກາດຂຶ້ນສູ່ວົງໂຄຈອນແຕ່ວ່າລັດຖະ ບານຂອງທ່ານບາຣັກ ໂອບາມາ ໂຕ້ຖຽງວ່າ ມັນແມ່ນການທົດລອງລູກສອນໄຟຂີປະນາວຸດ ລູກຈະຫຼວດຂອງເກົາຫຼີເໜືອ ໄດ້ປະສົບກັບຄວາມລົ້ມແຫຼວ ບໍ່ດົນຫຼັງຈາກ ຍິງຂຶ້ນ